Дарэчы, яшчэ некалькі слоў пра інтэрнат, дакладней, пра два ліцэйскія музеі, якія размясціліся менавіта ў інтэрнаце, а не ў вучэбным корпусе, што падаецца цалкам лагічным. Гэта сапраўды ўнікальны выпадак, бо не ў кожнай установе прафесійна-тэхнічнай і сярэдняй спецыяльнай адукацыі ёсць хоць бы адзін свой музей, а тут іх ажно два — “Беларуская хатка” (кіраўнік Таццяна Аляксандраўна Сандалава) і “Гісторыя ліцэя” (кіраўнік Тамара Ягораўна Курусёнак), прычым апошні нават мае ганаровае званне “народны”. Мне давялося пабываць у абодвух, і я быў прыемна здзіўлены іх культурай музейнай справы, багаццем і разнастайнасцю экспанатаў.